Emirates staak vlugte na Tunisië | Maroela Media
Emirates-lugredery het gesê hy het van Maandag alle vlugte na Tunisië opgeskort ná die land gesê het hy verbied enige vlugte van dié lugredery, berig Reuters.
Emirates het Sondag die aankondiging gemaak, twee dae ná regeringsbeamptes van Tunisië die Verenigde Arabiese Emirate daarvan beskuldig het dat 'n Tunisiese vrou verbied is om na die land te vlieg.
Emirates het op Twitter bevestig sy Dubai-Tunis-verbinding sal nie meer beskikbaar wees nie, weens 'n opdrag van Tunisië. Tunisië se ministerie van vervoer het in 'n verklaring gesê die lugredery sal geskors word tot hy 'n manier kan vind om volgens internasionale wetgewing en verdrae sy sake kan bedryf.
Anwar Gargash, VAE se minister van buitelandse sake, het gesê die twee lande het oor "veiligheidsmaatreëls" gekommunikeer, maar nie verduidelik wat dit beteken nie.
Dit volg ná herhaaldelike berigte dat Tunisiese vroue verbied word om Emirate-vlugte van Tunisië na Dubai te onderneem. Burgerlike organisasies en politieke partye het gevolglik 'n beroep op die regering gedoen om op te tree.